小磯國昭

小磯國昭係日本政治人兼陸軍軍人，軍階係從二位勲一等功二級陸軍大將。曾經先後出任關東軍參謀長、朝鮮軍司令官、朝鮮總督同拓務大臣，1944年接替因為戰爭失利而辭職嘅東條英機出任首相，由於佢未能夠同國民政府傾掂數，所以響一年後讓位畀鈴木貫太郎。

簡歷 
小磯1880年響栃木縣宇都宮市出世，阿爸小磯進既係山形縣士族，亦係前眾議院議員。佢先後就讀新庄小學校、上山小學校、山形中學校、陸軍士官學校同陸軍大學校，1901年正式參軍。

1938年畀人編入予備役，一年後隨即出任拓務大臣。1942年出任朝鮮總督，沿用返上一任總督南次郎嘅政策，大力推行內鮮一體教育，話「朝鮮人同日本人係同一個民族」，以呢個藉口去打壓朝鮮人嘅抗日行動。佢響朝鮮嘅成績都幾亮眼，仲畀人叫做「朝鮮虎」。

首相時代 

1944年，日本軍響東條英機嘅帶領下成日打輸仗，6月15號爆發嘅塞班島戰役入面更加死傷慘重，輸到底褲都冇埋，東條被迫辭職。臨走前，佢點名小磯國昭同米內光政做首相候選。響海軍同陸軍嘈完之後，決定由小磯出任首相，米內出任副首相兼海軍大臣。但係小磯冇乜參加過二戰，對二戰情況唔熟識，因而多次錯判當前形勢。

國內事務方面，佢話要重視防衛，提出「一億總武裝」計畫。但無幾耐嘅東京大空襲，好多人因為「防空法」想去救人而死，令到日本國民開始意識到自己畀政府呃咗，唔再相信政府講嘅嘢。小磯內閣嘅公信力跌到好低，支持度亦大跌。

小磯想同美國和談，諗住用雷伊泰灣海戰嚟打擊一下美國士氣、方便談判，點知反而畀美國追住嚟打，日本海軍輸清光，和談唔使諗。

對中國，佢主張用繆斌同國民政府傾掂數；重光葵、杉山元同米內光政表示反對，昭和天皇表示唔信任繆斌，但小磯都係支持佢。最後繆斌傾唔掂數，空手而回，搞到小磯得罪咗好多人。

國內事務搞唔掂，外交又失敗，佢最後被迫響1945年4月7號總請辭，讓位畀昭和天皇嘅心水人選鈴木貫太郎。

戰後 
1945年8月15號日本宣佈投降，11月19號佢同另外11人先後畀GHQ拉咗，收押響巢鴨監獄。1948年佢畀遠東國際軍事法庭判為甲級戰犯，判終身監禁，兩年後響監獄入面因為食道癌而病死，終年七十歲。

屋企 
老豆：小磯進

阿叔：小磯忠之輔

老婆：馨子

大仔：昭一
 孫：忠昭
 孫：國策
 大女：美智子

攷 

日本首相
日本軍人